Suomen vienti kasvoi selvästi heinäkuussa, kun sekä volyymi että vientihinnat vahvistuivat, kertoo Tulli.

Tullin tänään julkaiseman ulkomaankauppatilaston mukaan tavaraviennin arvo kasvoi heinäkuussa viidenneksen viime vuodesta. Viennin arvo oli 4,7 miljardia euroa. Volyymi kasvoi 13,2 prosenttia ja hinnat 6,0 prosenttia.

Vienti kasvoi miltei kaikissa arvoltaan merkittävimmissä tavararyhmissä. Kasvu oli erityisen kovaa kuljetusvälineiden viennissä, sillä henkilöautot ja alukset kävivät hyvin kaupaksi. Koneiden, laitteiden ja kuljetusvälineiden vienti paisui yhteensä 36 prosenttia.

Vientihintojen nousu taas kasvatti metallien, malmien ja rikasteiden viennin arvo.

Tuonnin arvo kasvoi viime vuodesta heinäkuussa 17 prosenttia. Tuonnin arvo oli 5 miljardia euroa. Volyymi vahvistui 14,4 prosenttia ja hinnat 4,0 prosenttia.

Kauppatase oli heinäkuussa 287 miljoonaa euroa alijäämäinen. Koko alkuvuonna alijäämää kertyi 1,2 miljardia euroa.

Viime vuonna heinäkuussa kauppataseen alijäämä oli 334 miljoonaa euroa ja tammi–heinäkuun vaje 1,5 miljardia euroa.

Vienti EU-maihin kasvoi 28 prosenttia ja EU:n ulkopuolelle 11 prosenttia. Vienti kasvoi miltei kaikkiin merkittävimpiin vientimaihin, mutta Yhdysvaltoihin vienti pieneni.